
sprendimo Nr. 1 TS-387





3 priedas

DAUGIABUČIŲ GYVENAMŲJŲ NAMŲ ŠILDYMO IR KARŠTO VANDENS SISTEMŲ PRIEŽIŪROS (EKSPLOATAVIMO) VYKDYMO IR IŠLAIDŲ APSKAITOS TVARKA
I. BENDROSIOS NUOSTATOS

1. Daugiabučių gyvenamųjų namų šildymo ir karšto vandens sistemų priežiūros vykdymo ir išlaidų apskaitos tvarka (toliau – Tvarka) nustato daugiabučių gyvenamųjų namų butų ir kitų patalpų savininkams bendrosios dalinės nuosavybės teise priklausančių pastatų šilumos punktų kartu su šildymo ir karšto vandens sistemomis (toliau – pastatų šildymo ir karšto vandens sistema) arba šilumos bei karšto vandens tiekėjui priklausančių pastato šildymo ir karšto vandens sistemos dalių priežiūros (eksploatavimo) darbų sudėtį, jų periodiškumą ir reglamentuoja pastatų šildymo ir karšto vandens sistemų priežiūros organizavimo, atsiskaitymo ir išlaidų apskaitos tvarką. 

2. Daugiabučio namo šildymo ir karšto vandens sistemos dalies, esančios butų ir kitų patalpų savininkų bendrojoje nuosavybėje, priežiūrą (eksploatavimą) organizuoja ir už ją atsako Bendrojo naudojimo objektų valdytojas, vadovaudamasis galiojančiais teisės aktais. Šilumos ir (ar) karšto vandens tiekėjas yra atsakingas už jam nuosavybės teise priklausančių šilumos punktų įrenginių priežiūrą (eksploataciją).

3. Šia Tvarka savo veikloje vadovaujasi akcinė bendrovė „Jonavos šilumos tinklai“ (toliau – Prižiūrėtojas), kuriai Jonavos rajono savivaldybės Tarybos 2004 m. sausio 22 d. sprendimu Nr. 17 pavesta vykdyti daugiabučių gyvenamųjų namų ir juose esančių negyvenamųjų patalpų šildymo ir karšto vandens sistemų nuolatinę techninę priežiūrą (eksploatavimą), pasirašius su butų ir kitų patalpų savininkams teisėtai atstovaujančiu asmeniu daugiabučių namų šildymo ir karšto vandens sistemos priežiūros (eksploatavimo) sutartį.

4. Už daugiabučių namų šildymo ir karšto vandens sistemos priežiūros (eksploatavimo) darbus mokama Jonavos rajono savivaldybės tarybos sprendimu nustatytais tarifais, diferencijuotais pagal pastato sistemų amžių ir darbų mastą, litais per mėnesį (su PVM) už 1 kv. m bendro naudingo ploto, neviršijant savivaldybės tarybos nustatytų maksimalių pastato šildymo ir karšto vandens sistemos priežiūros tarifų.

5. Už kitus darbus, susijusius su pastatų šilumos įrenginių modernizavimu, rekonstravimu ar kitokiu tvarkymu, nenumatytu šioje Tvarkoje, atlyginama papildomai vadovaujantis Lietuvos Respublikos teisės aktų ir šalių sudarytų sutarčių nuostatomis pagal šių darbų sąmatinę vertę arba nustatoma pagal šių paslaugų pirkimo konkurso būdu rezultatus.

6. Butuose ir kitose patalpose esančius šilumos ir karšto vandens įrenginius (radiatorius, vonių šildytuvus, sanitarinius prietaisus bei kitus šildymo ir karšto vandens sistemų įrenginius) prižiūri ir remontuoja patalpų savininkai (nuomininkai) savo lėšomis.

7. Pastato butų ir kitų patalpų šilumos įrenginių inventorizavimas, siekiant patikrinti, ar įrengti šildymo prietaisai atitinka pastato projekto sprendimus ir projekte nustatytą šilumos įrenginių galią, atliekamas patalpų savininkų (nuomininkų) prašymu jų lėšomis.



8. Mokesčiai už pastato šildymo ir karšto vandens sistemos priežiūrą kiekvienam patalpų savininkui (nuomininkui) skaičiuojami savivaldybės patvirtintais priežiūros tarifais proporcingai jo turimų patalpų bendram naudingam plotui, nepriklausomai nuo registruotų asmenų skaičiaus.

9. Mokestis už pastato šildymo ir karšto vandens sistemos priežiūrą nurodomas Prižiūrėtojo mokėjimo už šilumą pranešime atskira eilute. Mokestis už papildomus darbus, nenumatytus priežiūros darbų sąraše,  nurodomas minėtame pranešime atskira eilute.

II. PASTATŲ ŠILDYMO IR KARŠTO VANDENS SISTEMŲ PRIEŽIŪROS (EKSPLOATAVIMO) DARBAI

10. Prižiūrėtojo atliekami pastato šildymo ir karšto vandens sistemos priežiūros (eksploatavimo) darbai ir jų periodiškumas nustatyti Lietuvos Respublikos energetikos ministro 2009 m. lapkričio 26 d. įsakymu Nr. 1-229 patvirtintame Pastato šildymo ir karšto vandens sistemos priežiūros tvarkos apraše (toliau - Aprašas) (Žin., 2009, Nr.143-6311).

11. Pastato šildymo ir karšto vandens sistemos privalo būti prižiūrimos teisės aktuose (Aprašo 1 priedas) nustatyta tvarka.
12. Už pastatų šildymo ir karšto vandens sistemų priežiūrą surinktas lėšas atliekami darbai, nustatyti Aprašo 3 priedo III dalyje pateiktame Šildymo ir karšto vandens sistemos priežiūros minimalių apimčių darbų sąraše, kuriame nurodytu periodiškumu atliekami darbai užtikrina, kad pastatų šildymo ir karšto vandens sistemos, nustatytai jų eksploatavimo trukmei, atitiktų statinio projekte numatytus reikalavimus. 1 priede pateiktas Daugiabučių gyvenamųjų namų šildymo ir karšto vandens sistemų priežiūros darbų sąrašas ir kiekiai.

III. PRIEŽIŪROS VYKDYMAS IR ATSAKOMYBĖ

13. Pastatų šildymo ir karšto vandens sistemų Prižiūrėtojas atlieka sistemų techninę priežiūrą vadovaudamasis Vyriausybės ar jos įgaliotos institucijos teisės aktų nustatyta tvarka ir šia Tvarka. 

14. Prižiūrėtojo teisės, pareigos ir atsakomybė nustatomos pastato šildymo ir karšto vandens sistemų priežiūros sutartyse arba pagal standartines pastatų šildymo ir karšto vandens sistemų priežiūros sutarčių sąlygas.

15. Daugiabučių namų butų ir kitų patalpų savininkų (nuomininkų) teisės, pareigos ir atsakomybė nustatomos pastato šildymo ir karšto vandens sistemų priežiūros sutartyse arba pagal standartines pastatų šildymo ir karšto vandens sistemų priežiūros sutarčių sąlygas.

16. Šilumos ir karšto vandens sistemų Prižiūrėtojui, šilumos ir (ar) karšto vandens vartotojams bei kitiems šiame sektoriuje veikiantiems fiziniams ir juridiniams asmenims yra privalomos Šilumos tiekimo ir vartojimo taisyklės, patvirtintos Lietuvos Respublikos energetikos ministro 2010 m. spalio 25 d. įsakymu Nr. 1-297 (Žin., 2010, Nr. 127-6488), reglamentuojančios šilumos ūkio subjektų tarpusavio santykius, teises, pareigas ir atsakomybę.

IV. SĄNAUDŲ PASTATŲ ŠILDYMO IR KARŠTO VANDENS SISTEMŲ PRIEŽIŪRAI APSKAITOS TVARKA

17. Lėšas, priskaitytas už šildymo ir karšto vandens sistemų priežiūrą, leidžiama panaudoti bet kurio daugiabučio gyvenamojo namo šilumos įrenginių techninės priežiūros darbams atlikti ir privalomiesiems įrenginių naudojimo ir priežiūros techniniams reikalavimams įgyvendinti, viršijant šio namo sukauptas pajamas sistemų priežiūrai (eksploatavimui).
18. Sistemų Prižiūrėtojas tvarko pajamų, faktinių įplaukų už priežiūros paslaugas ir sąnaudų, numatytiems priežiūros darbams atlikti, apskaitą.

19. Už pastatų šildymo ir karšto vandens sistemų priežiūrą nustatytais tarifais priskaitytos sumos pripažįstamos Prižiūrėtojo uždirbtomis pardavimo pajamomis.

20. Sąnaudų apskaita detalizuojama pagal straipsnius atskirai:

20.1. tiesioginio darbo užmokesčio sąnaudos Sdu –visų rūšių faktinis darbo užmokestis, kintama dalis, asmeniniai priedai, užmokestis už atostogų laikotarpį bei kiti faktiniai darbo užmokesčio priskaičiavimai darbininkams, atliekantiems sistemų priežiūros darbus;

20.2. papildomos darbo užmokesčio išlaidos Sdupapild –priežiūros objektų valdymo personalo (meistrų, vadybininkų) faktinės išlaidos darbo apmokėjimui;

20.3. sąnaudos socialiniam draudimui Sdr –skaičiuojamos įstatymu reglamentuotu dydžiu -31 % nuo sąnaudų sumokėti už darbą Sdu ir papildomo darbo užmokesčio Sdupapild sumos;

20.4. sąnaudos medžiagoms ir mechanizmams Smedž  -tiesiogiai priežiūros darbams atlikti sunaudotų materialinių sąnaudų (medžiagų, kuro, mechanizmų eksploatacijos) vertė. Materialinių sąnaudų vertė skaičiuojama kiekvienam daugiabučiui namui atskirai, vadovaujantis materialinių vertybių sunaudojimo aktais, kuriuose nurodomos name sunaudotų medžiagų kiekiai, jų vertė. Pagalbinių ir bendrų, į sunaudojimo aktus neįtrauktų medžiagų vertė paskirstoma proporcingai eksploatuojamų namų bendram naudingam plotui. Jei remontui naudojamos likusios nuo išardytų konstrukcijų kokybiškos medžiagos, jų vertė į sąnaudas neįskaičiuojama;

20.5. pridėtinės sąnaudos Spridėt – faktinės, suskaičiuojamos vadovaujantis vidinės buhalterinės atskaitomybės duomenimis. Pridėtines išlaidas sudaro: 

20.5.1. eksploatuojančios įmonės administracijos ūkio išlaidų (pašto, banko, ryšių, transporto, kanceliarinės, apsaugos, apšvietimo, šildymo, vandentiekio, kanalizacijos, patalpų valymo, komandiruočių, vartotojų aptarnavimo ir kt.), administracijos darbuotojų (neįskaitant linijinio personalo) atlyginimų, socialinio draudimo įmokų dalis, priskirtina sistemų priežiūrą vykdančiai tarnybai;

20.5.2. priežiūrą vykdančių darbuotojų aptarnavimo ir priežiūros išlaidos (sanitarinė ir higieninė priežiūra bei buitinės paslaugos, žmonių sauga darbe, medicininis aptarnavimas);

20.5.3. darbų organizavimo išlaidos (darbo įrankiai, drabužiai, avalynė bei apsaugos priemonės, prietaisų ir įrangos, transporto nusidėvėjimo, remonto, priežiūros ir patikros išlaidos);

20.5.4. kitos pridėtinės išlaidos (patalpų nuoma, privalomas draudimas, mokesčiai į biudžetą, personalo parengimo išlaidos, palūkanos už banko kreditus, juridinės paslaugos ir kt.), priskirtinos sistemų priežiūrą vykdančiai tarnybai.

20.6. sistemų priežiūrą vykdančios įmonės normatyvinis pelnas NP –3% apskaičiuojamas nuo punktuose 20.1 – 20.5 įvardintų pastatų šilumos ir karšto vandens sistemų priežiūros (eksploatavimo) sąnaudų sumos S:

NP = S x 3/100



(Lt per mėn.)

(1)

S = Sdu + Sdupapild + Sdr + Spridėt
(Lt per mėn.)

(2)

21. Pasibaigus ataskaitiniam mėnesiui ir suskaičiavus visas patirtas išlaidas sistemų priežiūrai, apskaičiuojamas faktinių išlaidų, tenkančių eksploatuojamų namų 1 kv. metrui bendro naudingojo ploto per mėnesį, suma Ip:

Ip = (S + NP)/ A


(Lt per mėn./m2)
(3)

A –prižiūrimų (eksploatuojamų) pastatų bendras naudingas plotas m2;

22. Sąnaudų suma konkretaus daugiabučio namo šildymo ir karšto vandens sistemų priežiūros (eksploatavimo) darbams atlikti Si apskaičiuojama pagal formulę:

Si = (Ai x Ip) + Si medž


(Lt per mėn.)

(4)

Ai –konkretaus namo bendras naudingas plotas, m2 ;

Ip –faktinių išlaidų priežiūrai suma, tenkanti 1 kv. metrui eksploatuojamo ploto, Lt per mėnesį;

Si medž –medžiagų ir kuro konkrečiame name sąnaudos, įskaitant 3% pelną nuo medžiagų vertės.

23. Bendra namo priežiūros sąnaudų suma Si detalizuojama pagal straipsnius ir, pasibaigus ataskaitiniam mėnesiui, įforminamas atliktų pastatų šilumos ir karšto vandens sistemų priežiūros paslaugų ir patirtų sąnaudų aktas 2 egzemplioriai:

23.1. darbai laikomi atliktais, kai šį aktą pasirašo įgalioti Bendrojo naudojimo objektų valdytojo atstovai ir (ar) atsakingi už pastato šilumos ūkį asmenys. 

23.2. atliktų sistemų priežiūros paslaugų ir patirtų sąnaudų aktas yra pagrindas faktinėms išlaidoms nurašyti iš pastato šilumos ir karšto vandens sistemų priežiūrai (eksploatavimui) sukauptų lėšų.

24. Kiekvienam aptarnaujamam daugiabučiui namui vedama pajamų ir išlaidų apskaita:

- pardavimo pajamos – (savivaldybės nustatytas priežiūros paslaugų tarifas, padaugintas iš namo bendro naudingo ploto),

- faktinės įplaukos – (gyventojų sumokėtos sumos už sistemų priežiūrą),

- faktinės išlaidos techninei priežiūrai vykdyti,

- namo techninės priežiūros lėšų likutis.

25. Įstatymais ir kitais norminiais aktais reglamentuotas pridėtinės vertės mokestis (PVM) skaičiuojamas nustatytu dydžiu nuo visų sąnaudų priežiūros darbams atlikti (įskaitant pelną) vertės. 

26. Išlaidos už kitus darbus, susijusius su namo šilumos įrenginių modernizavimu, rekonstravimu ar kitokiu tvarkymu, nenumatytus sistemų techninės priežiūros darbų sąraše, apskaičiuojamos pagal šių darbų sąmatinę vertę arba nustatoma pagal šių paslaugų pirkimo konkurso būdu rezultatus ir paskirstomos savininkams proporcingai jų bendrosios nuosavybės daliai (patalpų naudingajam plotui).

27. Pasibaigus ataskaitiniam mėnesiui, Prižiūrėtojas pateikia Bendrojo naudojimo objektų valdytojui vieną atliktų pastatų šildymo ir karšto vandens sistemų priežiūros paslaugų ir patirtų sąnaudų akto egzempliorių, o atliktų darbų, susijusių su sistemų remontu ar kitokiu jų tvarkymu, aktus.

____________________________ 

